
B8-0318/2016
Резолюция на Европейския парламент относно положението в Еритрея
(2016/2568(RSP))
Европейският парламент,
–
като взе предвид предходните си резолюции относно Еритрея,
–
като взе предвид изявлението на заместник-председателя на Комисията/върховен представител на Съюза по въпросите на външните работи и политиката на сигурност от 9 март 2016 г.,
–
като взе предвид Всеобщата декларация за правата на човека от 1948 г.,
–
като взе предвид Конституцията на Еритрея от 1997 г.,
–
като взе предвид Африканската харта за правата на човека и народите, по която Еритрея е страна, и по-конкретно членове 6, 7 и 9 от нея;
–
като взе предвид член 9 от Споразумението за партньорство АКТБ – ЕС, преразгледано през 2005 г. (Споразумението от Котону), което Еритрея е подписала,
–
като взе предвид доклада на анкетната комисия на ООН за правата на човека в Еритрея – A/HRC/29/42 от 4 юни 2015 г.,
–
като взе предвид Резолюция 2224 (2015) на Съвета за сигурност на ООН от 23 октомври 2015 г.,
–
като взе предвид прегледа на ВКБООН относно Еритрея от 2015 г.,
–
като взе предвид доклада на „Християнска световна солидарност“ (Christian Solidarity Worldwide) за анкетната комисия на ООН за правата на човека в Еритрея от 30 януари 2015 г.,
–
като взе предвид Прокламация № 82/1995 за задължителната военна служба, публикувана на 23 октомври 1995 г. в „Eritrean Gazette“,
–
като взе предвид член 123, параграф 2 от своя правилник,
А.
като има предвид, че след 30-годишна борба за независимост, приключила през 1991 г., еритрейците одобриха с огромно мнозинство независимостта на референдум, проведен през 1993 г.; като има предвид, че през 1997 г. беше приета и ратифицирана нова конституция при пълно зачитане на правата на човека, но че тя не се изпълнява;
Б.
 като има предвид, че парламентарните избори, насрочени за 2001 г., бяха отложени за неограничен период от време поради война по границата с Етиопия и че избори все още не са проведени, и като има предвид, че единствената политическа партия, която е разрешена, е Народният фронт за демокрация и справедливост; като има предвид, че Народното събрание не е свиквано от 2002 г. насам и че само на държавните медии е разрешено да извършват дейност;
В.
 като има предвид, че Исаяс Афеверки е единственият президент на Еритрея от независимостта през 1993 г. насам, като неговият режим, особено след 2001 г., е силно авторитарен и репресивен и неговото управление е създало силно милитаризирано общество;
Г.
 като има предвид, че по закон всички граждани на Еритрея, както жени, така и мъже, на възраст между 18 и 40 години, са длъжни да прослужат 18 месеца активна военна служба и остават в запас до навършване на 50-годишна възраст; като има предвид, че на практика набирането за военна служба се извършва често в училищата, включително на деца на възраст под 15 години;
Д.
 като има предвид, че се извършва сексуално насилие над момичета по време на военната служба, особено по време на военното обучение, и много жени и момичета се опитват да избегнат военната служба чрез брак или майчинство или са принуждавани да правят това от членове на семейството; като има предвид, че срокът на военната служба, официално 18 месеца, може да бъде удължен по време на „национални кризи“;
Е.
 като има предвид, че от изследването на „London South Bank University“, проведено с 200 избягали наборници, се вижда, че средната продължителност на службата е 6,5 години, а някои са служили повече от 12 години, като много млади хора бягат от Еритрея, за да избегнат набирането на военна служба;
Ж.
като има предвид, че Организацията на обединените нации поднови своето оръжейно ембарго спрямо Еритрея, позовавайки се на заплаха за мира и стабилността в региона, и подчерта искането си Еритрея да предостави информация на Групата за наблюдение на Сомалия и Еритрея (SEMG) относно изчезналите при военни действия бойци от Джибути след сблъсъците през 2008 г.;
З.
 като има предвид, че броят на бежанците и търсещите убежище лица, които идват от Еритрея в средата на 2015 г., е 444 000 от общо население от 6 500 000 души; като има предвид, че относително големият брой непридружени малолетни и непълнолетни лица, които пристигат от Еритрея, са изложени на висок риск от трафик на хора;
И.
като има предвид, че 39 000 еритрейски бежанци и мигранти прекосиха Средиземно море от Северна Африка до Италия през 2015 г., като така Еритрея стана държавата на произход на най-големия брой на бежанците, преминаващи в Италия; 
Й.
като има предвид, че системните, масови и тежки нарушения на правата на човека в Еритрея се извършват под ръководството на правителството, включително широко разпространено наблюдение на населението, строг контрол на движението в рамките на страната, а също и на лицата, които искат да я напуснат, пълно потискане на свободата на словото и сериозни нарушения на свободата на религията и убежденията; като има предвид, че някои от тези нарушения могат да представляват престъпления срещу човечеството;
К.
като има предвид, че еритрейският режим проявява дълготрайна идеологическа неприязън към всички религии, като счита религията за конкурентно и опасно убеждение и източник на национално разделение и всички религии се преследват; като има предвид, че бившият патриарх на еритрейската православна църква е държан под домашен арест от 2007 г. до смъртта си през декември 2015 г.; като има предвид, че много свещеници, пастори и други религиозни дейци са под домашен арест или в затвора;
Л.
като има предвид, че десетки хиляди еритрейци продължават да бъдат задържани без обвинение или съдебен процес в животозастрашаващи условия в обекти на територията на страната, където редовно се извършват изтезания;
1.
призовава Еритрея да изпълнява изцяло ратифицираната си конституция и да приложи в действие правата, залегнали в нея, особено посочените в членове 17 и 19;
2.
призовава Еритрея да подпише, да ратифицира и незабавно да приложи Конвенцията на ООН против изтезанията и други форми на жестоко, нечовешко или унизително отнасяне или наказание, както и да спазва изцяло своите задължения съгласно Международния пакт за граждански и политически права и Африканската харта за правата на човека и народите, които забраняват изтезанията;
3.
настоятелно призовава за прекратяване на практиките на произволно задържане, насилствено изчезване и безсрочното задържане без обвинение или съдебен процес; подчертава, че правителството на Еритрея трябва да организира съдебни процеси за всички дългосрочно задържани лица в присъствието на международни наблюдатели или да ги освободи и че всички задържани лица, обект на произволно и незаконно задържане, следва да бъдат освободени незабавно;
4.
призовава правителството да признае съществуването на нарушения на правата на човека и да гарантира търсенето на отговорност за минали нарушения на правата на човека, включително, но не само, извънсъдебни убийства, принудителни изчезвания, изтезания, незаконни задържания, сексуално насилие и принудителен труд, включително в рамките на военната служба;
5.
препоръчва прекратяването на практиката за военна служба за неопределен срок, като тя бъде ограничена до 18 месеца за всички настоящи и бъдещи наборници, навършили 18 години, и че следва да има разпоредба за отказ поради вътрешни убеждения;
6.   
осъжда използването от правителството на Еритрея на „данък върху диаспората“, който се събира чрез изнудване и други незаконни средства от еритрейците извън Еритрея и се използва, в нарушение на резолюциите на ООН, за финансиране на въоръжени групи в съседните държави и по този начин дестабилизира региона;
7.   
изразява дълбока загриженост във връзка с изключително големия брой еритрейски бежанци, опитващи се да пресекат Средиземно море на път към Европа, и счита, че антидемократичното и тоталитарно управление в Еритрея е основната причина за това; настоятелно призовава президента и правителството на Еритрея незабавно да започнат провеждането на реформи;
8.   
изразява категорична убеденост, че тежките условия и липсата на свобода, наложени на гражданите от правителството, особено военната служба с неопределен срок, допринасят за миграцията от Еритрея, а не само за икономическото положение на страната; посочва на Комисията, че увеличаването на помощта по линия на Европейския фонд за развитие не разрешава тези въпроси;
9.
възлага на своя председател да предаде настоящата резолюция на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на правителствата и парламентите на държавите членки, на генералния секретар на Организацията на обединените нации, на Панафриканския парламент, на съпредседателите на Съвместната парламентарна асамблея АКТБ – ЕС, на Африканския съюз и на президента, парламента и правителството на Еритрея.

